《送郑季常赴大学正》
宋代·杨时

驱车出西城，眷言与君违。
北顾临康衢，问子将焉之。
赤骥度渥洼，终当饮瑶池。
成都九轨道，一跃不可追。
浮尘暗荆棘，捷径行多迷。
长风战秋林，零露沾人衣。
青松不改柯，期子清霜时。

作者简介：（1053—1135）南剑州将乐人，字中立，号龟山。神宗熙宁九年进士。调官不赴。先后师事程颢、程颐，杜门不仕十年。历知浏阳、余杭、萧山，改荆州教授。金人攻汴京，坚论严为守备，除右谏议大夫；又反对割三镇以乞和，兼国子监祭酒。指斥蔡京蠹国害民，力辟王安石之学。高宗立，除工部侍郎。以龙图阁直学士致仕，专事著述讲学。卒谥文靖。与游酢、吕大临、谢良佐号为程门四先生，又与罗从彦、李侗等同列南剑三先生。其学术后被奉为程氏正宗。有《二程粹言》、《龟山先生语录》、《龟山集》。